ДЕЛЕГИРАНА ДИРЕКТИВА (ЕС) 2015/13 НА КОМИСИЯТА
от 31 октомври 2014 година
за изменение на приложение III към Директива 2014/32/ЕС на Европейския парламент и на Съвета по отношение на обхвата на разхода на водомерите
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2014/32/ЕС на Европейския парламент и на Съвета от 26 февруари 2014 г. за хармонизиране на законодателствата на държавите членки за предоставяне на пазара на средства за измерване (1), и по-специално член 47, буква б) от нея,
като има предвид, че:
(1)
В Директива 2014/32/ЕС се определят изискванията, на които трябва да отговарят някои от средствата за измерване с цел пускането им на пазара и/или пускането им в употреба за предвидени от държавите членки специфични дейности, свързани с измерванията.
(2)
В първото от специфичните изисквания по отношение на водомерите (изискване 1), включено в приложение III към Директива 2014/32/ЕС, се посочва предписаното условие за функциониране по отношение на обхвата на разхода, което е Q3/Q1 ≥ 10.
(3)
На 31 октомври 2011 г. влезе в сила актуализирана версия на стандарт EN 14154, в която се съдържа актуализиран обхват на разхода (Q3/Q1 ≥ 40). Преработеният стандарт EN 14154 отразява международните стандарти. Той е по-строг по отношение на обхвата на разхода от специфичните изисквания, посочени в приложение III към Директива 2014/32/ЕС, и в резултат дава възможност за по-точни измервания.
(4)
Преди въвеждането на изискването за обхвата на разхода (Q3/Q1 ≥ 10) чрез Директива 2004/22/ЕО на Европейския парламент и на Съвета (2) относно измервателните уреди международният стандарт на Международната организация по законова метрология (OIML), в който вече се съдържаше изискване по отношение на обхвата на разхода (Q3/Q1 ≥ 40), бе прилаган във всички държави членки. В резултат от преходните разпоредби, предвидени в член 50, параграф 2 от Директива 2014/32/ЕС, повечето водомери, които понастоящем се пускат на пазара, вече са в съответствие с изискването за Q3/Q1 ≥ 40.
(5)
Водомери, отговарящи на изискването за обхвата на разхода по формулата Q3/Q1 ≥ 10, може да бъдат значително по-евтини от водомерите, които отговарят на изискванията на стандарт EN 14154 (Q3/Q1 ≥ 40). В точка 10 от приложение III към Директива 2014/32/ЕС се дава възможност доставчикът на вода или лицето, което е законово оправомощено да монтира водомера, да определи, inter alia, какъв мащаб на обхвата на разхода е подходящ за точното измерване на консумацията, която е предвидена или предвидима (3). Поради това водомерите, които не са в съответствие със стандарт EN 14154 по отношение на обхвата на разхода, но отговарят на изискванията, посочени в приложение III към Директива 2014/32/ЕС, могат да бъдат монтирани. Това обаче може да увеличи вероятността за грешки в сметките на потребителите, получени в резултат на по-малко прецизно измерване от страна на измервателния уред.
(6)
Обхватът на разхода по формулата Q3/Q1 ≥ 40 представлява част от последните достижения в съответната област, отразени в настоящия международен стандарт и производствената практика, както и минималният стандарт за качество, което понастоящем е налично на пазара на Съюза. Този обхват предоставя възможност за по-точни измервания, като по този начин се гарантира по-високо равнище на защита на потребителите. Като се има предвид, че обхватът на разхода по формулата Q3/Q1 ≥ 40 в продължение на много години бе и все още е минимумът, който се предлага на пазара, осигуряването на съответствие с това изискване не е свързано с допълнителни разходи за ползвателите.
(7)
Директива 2014/32/ЕС следва да бъде съответно изменена,
ПРИЕ НАСТОЯЩАТА ДИРЕКТИВА:
Член 1
В приложение III към Директива 2014/32/ЕС точка 1 се заменя със следното:
„1.
Обхват на разхода на водата.
Стойностите за обхвата на разхода трябва да отговарят на следните условия:
Q3/Q1 ≥ 40
Q2/Q1 = 1,6
Q4/Q3 = 1,25“
Член 2
1. Държавите членки приемат и публикуват най-късно до 19 април 2016 г. законовите, подзаконовите и административните разпоредби, необходими, за да се съобразят с настоящата директива. Те незабавно съобщават на Комисията текста на тези разпоредби.
Те прилагат тези разпоредби от 20 април 2016 г.
Когато държавите членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите членки.
2. Държавите членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след деня на публикуването ѝ в Официален вестник на Европейския съюз.
Член 4
Адресати на настоящата директива са държавите членки.
Съставено в Брюксел на 31 октомври 2014 година.